  Майя Бывальцева Удмуртиысь лагерьёсын но санаторийёсын 2017-тӥ арын 120 сюрслэсь трос нылпиос шутэтскозы. Элькун кивалтэтлэн азьвалтэтэзлэн кенешоназ 27-тӥ южтолэзе со сярысь вераз улосвылысь дышетонъя но тодосъя министрлэн воштӥсез Зоя Суворова. Та лыдпус кылем арын кадь ик кылиз. 120 сюрс пӧлысь 47 сюрслэсь тросэз адями — секыт улон югдуре шедем пиналъёс, со пӧлысь 2 сюрс 500 палаез анай-атайтэк кылем нылпиос. Шутэтсконэз но тазалыкез юнматонэз радъян понна муниципал кылдытэтъёс элькун коньдэтысь 131 миллион манет басьтозы. Со пӧлысь 37 миллион манетэз кутозы путёвкалэсь ӝынызэ дунзэ тырон понна; мукет ӝынызэ ас вылазы басьто анай-атайёс, муниципал кылдытэтъёс, предприятиос, профсоюзъёс. Нуназеосы ужась лагерьёсы ветлӥсь пиналъёсты сюдон понна 77 миллион манет висъялозы. 12 миллион манет пала — тазалыкез юнматонъя куать муниципал лагерьёслэсь ваньбурзэс юнматыны (нырысь ик, чаклась ёзэсъёслэсь куронъёссэс быдэстыны), 4 миллион манет — профильной сменаослы, 1 миллион 400 сюрс манет — ужан но шутэтскон лагерьёсты радъянлы. 2017-тӥ арын Удмуртиын 700 пала лагерьёс ужалозы, 20-ез со пӧлысь — быдэс ар ӵоже ужась карсьӧр лагерьёс. Тегъёс: Мерлык Дышетон Удмуртия пиналъёс шутэтскон  